Уважаеми г-н Радев, г-н Митев,

Уважаеми съветници и гости,

За мен е чест да поздравя жителите на родния ми град и Вас, водачите на Сливен, с празника ни Димитровден! Специални поздравления поднасям към почетните граждани и носителите на общинските награди. Те са наша гордост, пример и смисъл!

Преди година, благодарение на амбициозния и компетентен екип на общината, Сливен започна да се движи по стабилни финансови коловози.  Плановете за бъдещето изглеждаха по-ясни. Но както твърди един известен публицист, бъдещето има навика единствено да обещава и то – само изненади. Искам да изкажа благодарността си към Вас за това, че при липсата на свободен ресурс успяхте да консолидирате възможностите на местния бюджет, на бизнеса и доброволците, за да посрещнем изпитанията на една изненадваща епидемия.

Какво ни предстои? Трудно е да правим прогнози, каквото и да ни обещава бъдещето. Важното е да сме отговорни, за да продължим да работим, да обучаваме децата си, да се грижим за възрастните и нуждаещите се. Да обичаме семействата, приятелите, съседите си. И да пазим рицарите на днешното време - нашите лекари и здравни специалисти, без които не можем. В този момент имаме особена нужда от молитва, вяра, надежда и любов.

Какво ми дава кураж? Силата на сливенския дух. Нашият известен съгражданин Николай Султанов твърдеше, че още първият сливналия е бил бамбашка-човек. Става дума за този, който е избирал място за града. И го е избрал – хем на поле, хем на гора, хем на припек, хем на сянка, хем безснежно в града, хем сняг в планината.

Кураж ми дава уникалният сливенски характер, умението на хората дори в най-трудни моменти да намират утеха и упование. И дори да се шегуват. Едва ли има друго населено място с толкова много колоритни образи.  Никола Шишеджиев казва, че сливналии никнат там, където не ги сееш. Например, Ваня Дичева, една сливналийка от Варна, ни разказа в своя книга следната интересна история. Приятелите на известния в миналото ни съгражданин - кръчмарят Димитър Царя, го убедили да изпрати поздравителна телеграма послучай новата 1926 година не на кого да е, а на самия цар Борис. В телеграмата пишело: До Негово Величество Царя. Желая Ви весело прекарване на новата година! Подпис: Царя.

Още по-интересно е продължението. Като получили телеграмата в двореца, всички били смаяни, пише Ваня Дичева. Но частният секретар на Негово Величество  се досетил за какво става дума и отговорил: До Сливен, за Царя. Благодаря за пожеланията! Подпис: Борис.

Многозначителна история, с многозначителни поуки. В контекста на днешния ден и необичайната обстановка, Царят е всеки човек с правото му на здраве, работа, радост и щастлив живот!

Честит празник!